Pärast nädalatepikkust ponnistamist tõusis dollar Jaapani jeeni suhtes eile lõpuks üle 140 jeeni taseme. Vastupanubarjääri murdumine sai alguse saareriigi aserahandusminister Koji Tanami kommentaarist, et täna Pariisis algaval seitsme juhtiva tööstusriigi aserahandusministrite kohtumisel on peateemaks Venemaa probleemistik ning valuutakursid jäävad tõenäoliselt vaid kõrvalteemaks. Polnud ka mingit märki, et Jaapani Pank sooritaks interventsiooni ning dollar tõusis Aasia turgudel kiiresti 140,71 USD/JPYni. Hiljem püüdis Tanami küll oma viga parandada, mille peale langes dollar turgudel 140,10 USD/JPYni, kuid analüütikute sõnul polnud languse põhjuseks aserahandusministri verbaalne sekkumine, vaid lihtsalt korrektsioon.
Turud ootavad tegusid, mitte sõnu, kuid ka sekkumise kasutegur võib jääda kaheldavaks. Arvestuste järgi kulutas Jaapani Pank aprillis interventsioonile umbes 20 mld dollarit, kuid jeeni langemist see peatada ei suutnud. Kahe kuuga langes jeen peaaegu 10 protsenti. Nüüd, kus turud tegelikult ootavad kannatamatult keskpanga sekkumist, on saareriigi valuuta languse peatumine veel vähetõenäolisem. Abi pole loota ilmselt ka Ühendriikidelt, kes pooldab jätkuvalt tugeva dollari poliitikat. Kuigi Jaapani väliskaubandusülejääk USAga kasvas mai kahekümne päevaga 933,3% võrrelduna möödunud aasta sama perioodiga, näitas USA töökohtade arvu kasv, et Ühendriikides jätkub kodumaist nõudlust piisavalt ning ekspordivõimalused neile momendil nii väga korda ei lähegi.